ሶዴፓ ወደ አገር አቀፍ የፖለቲካ እንቅስቃሴ እንዲገባ ጠቅላይ ሚኒስትሩ አሳሰቡ
በአሥረኛው የሶማሌ ዴሞክራሲያዊ ፓርቲ (ሶዴፓ) ድርጅታዊ ጉባኤ የመዝጊያ ሥነ ሥርዓት ላይ ረቡዕ መጋቢት 25 ቀን 2011 ዓ.ም. የተገኙት ጠቅላይ ሚኒስትር ዓብይ አህመድ (ዶ/ር) የክልሉ ፓርቲና ፖለቲካ ወደ አገር አቀፍ የፖለቲካ እንቅስቃሴ እንዲገባ አሳሰቡ።የሶማሌ ህዝብ ዴሞክራሲያዊ ፓርቲ በአገር አቀፍ ደረጃ የሚቋቋመውን ፓርቲ ለመመሥረትና ለማገዝ ግምባር ቀደም ሆኖ እንደሚታገል እምነታቸው መሆኑን የገለፁት ጠቅላይ ሚኒስትሩ፣ ‹‹የጅግጅጋ ፖለቲካ ወደ አዲስ አበባ እንዲመጣ መታገል አለባችሁ፤›› በማለት ተናግረዋል።ከሰኞ መጋቢት 23 ቀን 2011 ዓ.ም. ጀምሮ የተካሄደው የፓርቲው አሥረኛ ድርጅታዊ ጉባኤ በዛሬው ዕለት የተጠናቀቀ ሲሆን፣ በትናንትናው ዕለት ስያሜውን ከኢትዮጵያ ሶማሌ ሕዝቦች ዴሞክራሲያዊ ድርጅት (ኢሶሕዴፓ) ወደ ሶዴፓ ቀይሯል፡፡ በዛሬው መጋቢት 25 ቀን 2011 ዓ.ም. ውሎው ደግሞ አቶ አህመድ ሽዴንና አቶ ሙስጠፌ መሐመድን የፓርቲው ሊቀ መንበርና ምክትል ሊቀ መንበር አድርጎ መርጧል።